Špokų vinkšna
54°33′41″š. pl. 24°42′18″r. ilg.﻿ / ﻿54.561275°š. pl. 24.704992°r. ilg.﻿ / 54.561275; 24.704992 Špokų vinkšna – Trakų rajone, Rūdiškių seniūnijoje, Aukštadvario girininkijos Spindžiaus miške augusi vinkšna. Jos augavietė pasiekiama iš kelio Trakai-Aukštadvaris, pasukus Strėvos kaime į pietus, už 3 km, Spindžiaus kraštovaizdžio draustinyje, ties Spindžiaus kaimu, apie 0,4 km į vakarus nuo pietinės Spindžiaus ežero pakrantės. 2013 m. duomenimis, buvo pažymėta informacinėmis rodyklėmis ir stendu, aptverta apsaugine tvorele. Aplinkos ministro 2012 m. birželio 13 d. įsakymu Nr. D1-495 Špokų vinkšna paskelbta valstybės saugomu botaniniu gamtos paveldo objektu. 2016 m. vasario 8 d. įsakymu Nr. D1-88 ji pripažinta sunykusia ir išbraukta iš saugomų medžių sąrašo. Tais pačiais metais keliautojų pastebėta kaip nuvirtusi, apipjaustytomis šakomis. Špokų vinkšna augo mišku apaugusiame šaltiniuotame šlaite. Šalia šios vinkšnos matomi keletas kitų mažesnių šios rūšies medžių. Informacinės lentos duomenimis, priklausė guobinių medžių šeimai. Vinkšna siekė 32 m aukštį, kamieno skersmuo – 1,39 m, apimtis krūtinės aukštyje – 4,35 m, prie kelmo – 4,8 m. Medžio lają rėmė 3 m aukščio keli tvirtai persipynę kamienai.